Document ID: 32003R2118

32003R2118
L 318/5
SLUŽBENI LIST EUROPSKE UNIJE
02.12.2003.
UREDBA KOMISIJE (EZ) br. 2118/2003
od 2. prosinca 2003.
o izmjeni Uredbe Vijeća (EZ) br. 1420/1999 i Uredbe (EZ) br. 1547/1999 u pogledu pošiljaka određenih vrsta otpada u Tanzaniju i Srbiju i Crnu Goru
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 259/93 od 1. veljače 1993. o nadzoru i kontroli pošiljaka otpada koje se otpremaju unutar Europske zajednice, ulaze u nju ili iz nje izlaze (1), kako je zadnje izmijenjena Uredbom Komisije (EZ) 2557/2001 (2), a posebno njezin članak 17. stavak 3.,
uzimajući u obzir Uredbu Vijeća (EZ) br. 1420/1999 od 29. travnja 1999. o utvrđivanju jedinstvenih pravila i postupaka koji se primjenjuju na pošiljke određenih vrsta otpada (3) u određene zemlje koje nisu članice OECD-a, kako je zadnje izmijenjena Uredbom Komisije (EZ) br. 2243/2001 (4), a posebno njezin članak 3. stavak 5.,
budući da:
(1)
21. listopada 2002. Komisija je uputila verbalnu notu nadležnim tijelima Federativne Republike Jugoslavije s pitanjem bi li ta zemlja prihvatila izvoz iz Zajednice neopasnog otpada radi oporabe te, ako bi, koji bi se postupak kontrole, prema potrebi, primjenjivao.
(2)
Svojim odgovorom od 30. siječnja 2003. Srbija i Crna Gora obavijestile su Komisiju da se uvoz iz Zajednice svih vrsta otpada koje su navedene u Prilogu II. Uredbi (EEZ) br. 259/93 prihvaća te da se neće primjenjivati nikakav postupak kontrole. Kako je bivša Federativna Republika Jugoslavija nedavno mijenjala ustav i naziv te je postala „Srbija i Crna Gora”, zahtjev (da se sav otpad obuhvati Prilogom D Uredbi Komisije (EZ) br. 1547/1999 (5), kako je zadnje izmijenjena Uredbom (EZ) br. 2243/2001 (4)) trebao bi biti povod za umetanje nove stavke, s novim imenom države.
(3)
27. veljače 2003. Tanzanija je službeno obavijestila Komisiju o izmjeni postupka koji se primjenjuje na uvoz iz Zajednice otpada namijenjenog oporabi. Uvoz otpada vrste GE 010 ex 7001 00 više se ne zabranjuje i podliježe samo onim postupcima koji vrijede za uobičajene komercijalne operacije.
(4)
U skladu s člankom 17. stavkom 3. Uredbe (EEZ) br. 259/93, Odbor koji je osnovan na temelju članka 18. Direktive Vijeća 75/442/EEZ od 15. srpnja 1975. o otpadu (6), kako je izmijenjena Odlukom Komisije 96/350/EZ (7), obaviješten je o službenom zahtjevu Tanzanije i o službenom zahtjevu Srbije i Crne Gore 30. travnja 2003.
(5)
Kako bi se uzela u obzir novonastala situacija u tim zemljama, istodobno je potrebno izmijeniti Uredbu (EZ) br. 1420/1999 i Uredbu (EZ) br. 1547/1999.
(6)
Mjere predviđene ovom Uredbom u skladu su s mišljenjem Odbora osnovanog na temelju članka 18. Direktive 75/442/EEZ,
DONIJELA JE OVU UREDBU:
Članak 1.
Prilog D Uredbi (EZ) br. 1547/1999 izmjenjuje se kako je navedeno u Prilogu I. ovoj Uredbi.
Članak 2.
Prilog A Uredbi (EZ) br. 1420/1999 izmjenjuje se kako je navedeno u Prilogu II. ovoj Uredbi.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 2. prosinca 2003.

Labels: 13
18
20